የሲሚንቶ ልማት ስትራቴጂ እየተዘጋጀ ነው
 – ሲሚንቶን በዘመናዊ የአመራረት ዘዴ ተጠቅሞ በማምረት ዋጋው አሁን ካለበት የሚቀንስበት አሰራርን ለመቀየስ እየተሰራ ነው። በኢትዮጵያ የተለያዩ የግንባታ ፕሮጀክቶች ተቀርፀው እንቅስቃሴ እየተደረገ ይገኛል።ይሁን እንጅ ከህብረተሰቡ የግንባታ ፍላጎት አንፃር የሲሚንቶ ዋጋው ተመጣጣኝ አለመሆኑ ይነገራል። ለዚህ ደግሞ የሲሚንቶ ፋብሪካዎች የአመራረት ዘዴ ዋነኛ ምክንያት መሆኑን ነው የኬሚካልና የኮንስትራክሽን ግብአት አቅርቦት ልማት ኢንስቲቲዩት የሚናገረው።የኢንስቲቲዩቱ ዋና ዳይሬክተር አቶ ሳሙኤል ሃላላ እንደሚሉት፤  ፋብሪካዎች ሲሚንቶን ለማቃጠል የሚጠቀሙበት የማዙት ሃይል ዋጋው እንዲንር ያደርገዋል።ከማዙት የተሻለና ወጪ ቆጣቢ የሆነው የሃይል ምንጭ የድንጋይ ከሰል መሆኑንም ነው የሚናገሩት።  የመሶቦ ሲሚንቶ ፋብሪካ ማዙትና የድንጋይ ከሰል ቴክኖሎጂን ለመሻገር የባዮ ጋዝ ቴክኖሎጂን ለመጠቀም ጥናት እያደረገ መሆኑን ዋና ስራ አስኪያጁ አቶ ጌታቸው እቁባይ ይናገራሉ።ከአንድ ወር በኋላ ስራ ላይ የሚውለው ቴክኖሎጂ አሁን ያለውን የሲሚንቶ ዋጋ እንዲወርድ እንደሚያደርገው ተናግረዋል። ኢንስቲቲዩቱም በሀገሪቱ ላሉ 18 ፋብሪካዎች ወደዚህ አይነት አሰራር እንዲገቡ የሚያስችል የሲሚንቶ ልማት ስትራቴጂ ለመቅረፅ እየተንቀሳቀሰ ነው።ስትራቴጂው ፋብሪዎች የአመራረት ቴክኖሎጅያቸውን እንዲያሻሽሉ ቁጥጥር በማድረግ ድጋፍ እንደሚሰጥ ነው ዋና ዳይሬክተሩ አቶ ሳሙኤል የተናገሩት።ፋብሪካዎቹ አሁን ያላቸውን 11 ሚሊየን ቶን አመታዊ የማምረት አቅማቸውን አሳድገው ወደ ጅቡቲ፣ ኬንያና ሶማሊላንድ ብሎም የሌሎች አካባቢዎችን ገበያ ማሸነፍ እንዲችሉም ያደርጋቸዋል።በተያዘው አመትም ቢሆን ወደ እነዚህ ሀገራት ሲሚንቶን በመላክ 10 ሚሊዮን የአሜሪካን ዶላር ለማግኘት እየተሰራ መሆኑንም ሃላፊው መናገራቸውን ኤፍ ቢ ሲ ዘገባ ያስረዳል።